b'\n_START_ARTICLE_\nIstoria filozofiei rom\xc3\xa2ne\xc8\x99ti\n_START_SECTION_\nDimitrie Cantemir\n_START_PARAGRAPH_\n\xc3\x8entre anii 1688 - 1691 Dimitrie Cantemir fiind ostatec la Constantinopol urmeaz\xc4\x83 cursurile Academiei grece\xc8\x99ti din capitala imperiului otoman. \xc3\x8en 1712 se mut\xc4\x83 la Moscova prilej care \xc3\xaei ofer\xc4\x83 posibilitatea s\xc4\x83 aloce studiului peste 12 ore pe zi. Av\xc3\xa2nd o sete de cunoa\xc8\x99tere deosebit\xc4\x83 reu\xc8\x99e\xc8\x99te s\xc4\x83 \xc3\xaenve\xc8\x9be \xc8\x99i s\xc4\x83 vorbeasc\xc4\x83 cursiv peste 12 limbi, iar ca domenii de insteres pe care acesta le \xc8\x99i st\xc4\x83p\xc3\xa2nea pot fi men\xc8\x9bionate: logica, etica, teologia, istoria, geografia, muzica \xc8\x99i arhitectura._NEWLINE_Prin vastitatea cuno\xc8\x99tin\xc8\x9belor Cantemir reu\xc8\x99e\xc8\x99te s\xc4\x83-\xc8\x99i creeze un renume \xc3\xaen plan interna\xc8\x9bional, iar \xc3\xaen anul 1714 meritele \xc3\xaei sunt recunoscute oficial prin alegerea acestuia ca membru al Academiei din Berlin. Contactul cu civiliza\xc8\x9bia occidental\xc4\x83 \xc3\xael p\xc4\x83streaz\xc4\x83 prin diversele lucr\xc4\x83ri pe care le studiaz\xc4\x83 \xc3\xaen orele alocate studiului, dar \xc8\x99i prin coresponden\xc8\x9ba pe care o \xc3\xaentre\xc8\x9bine cu Leibniz. Datorit\xc4\x83 erudi\xc8\x9biei desosebite Cantemir \xc3\xae\xc8\x99i c\xc3\xa2\xc8\x99tig\xc4\x83 \xc8\x99i un renume de consilier astfel c\xc4\x83 devine unul din cei trei membri ai Consiliului intim al \xc8\x9barului Petru cel Mare._NEWLINE_Din opera sa filosofic\xc4\x83 pot fi amintite lucr\xc4\x83rile Divanul lumii cu \xc3\xaen\xc8\x9beleptul (sau Giude\xc8\x9bul sufletului cu trupul), Sacro-sanctae sientiae indepingibile imago, Compiendiolum universae logices institutiones, Ioannis Baptistae Van Helmont, Physices universalis doctrina et Christianae fidei congrua et necessaria philosophia._NEWLINE_Chiar dac\xc4\x83 civiliza\xc8\x9bia occidental\xc4\x83 din perioada \xc3\xaen care Cantemir studia la Constantinopol era revolu\xc8\x9bionat\xc4\x83 de scrierile lui Thomas Hobbes, John Locke, Rene Descartes, Isaac Newton, influen\xc8\x9ba major\xc4\x83 asupra concep\xc8\x9biilor filosofice a lui Cantemir este exercitat\xc4\x83 de Jean Baptiste van Helmont. Cantemir \xc3\xaei dedic\xc4\x83 acestuia \xc8\x99i o lucrare, Laus Van-Helmont \xc3\xaen care \xc3\xae\xc8\x99i exprim\xc4\x83 admira\xc8\x9bia \xc8\x99i recuno\xc8\x99tin\xc8\x9ba fa\xc8\x9b\xc4\x83 de medicul \xc8\x99i alchimistul olandez. Privit prin prisma lui Helmont se poate face o prim\xc4\x83 descriere a ideilor filosofice ale lui Cantemir: tendin\xc8\x9ba spre empirism, misticism \xc8\x99i o dezaprobarea a scolasticii._NEWLINE_Lucrarea Divanul lumii cu \xc3\xaen\xc8\x9beleptul (Giude\xc8\x9bul sufletului cu trupul) este scris\xc4\x83 sub forma unui dialog. Lucrarea are ca scop demonstrarea caracterulului trec\xc4\x83tor al vie\xc8\x9bii \xc8\x99i necesitatea de a privi lumea ca pe o \xc3\xaenf\xc4\x83pturie a dorin\xc8\x9bei divine. Personajele dialogului sunt \xc3\xaen\xc8\x9beleptul \xc8\x99i lumea primul fiind cel care se ridic\xc4\x83 deasupra de\xc8\x99ert\xc4\x83ciunilor \xc8\x99i remarc\xc4\x83 faptul c\xc4\x83 lumea e mai rea dec\xc3\xa2t t\xc3\xa2lharii deoarece ace\xc8\x99tia distrug doar trupul pe c\xc3\xa2nd lumea \xc3\xaen genere este capabil\xc4\x83 s\xc4\x83 distrug\xc4\x83 sufletul.  \xc3\x8en aceast\xc4\x83 lucrare Cantemir este influen\xc8\x9bat de dou\xc4\x83 mari concep\xc8\x9bii despre lume: pe de o parte teologia biblic\xc4\x83, iar pe de alt\xc4\x83 parte stoicismul.'